LidanRubinov/Halacha-QA huggingface dataset:
שאלה: אי שמיעת גבר כהתחשבות בזמרת: לפני כמה ימים קראתי באתר שאלה שגבר שואל אם מותר לו לשמוע קלטת שכתוב עליה "לנשים בלבד" הכוונה שאישה שרה בקלטת והיא לא מעוניינת להכשיל וכו. הרב ענה שמי שמקל מותר לו לשמוע, במידה ואם הוא לא יודע מי הזמרת, לא מכיר וכו. לשאלתי: אבל מה אם הזמרת כתבה "לנשים בלבד" כי היא לא רוצה שגברים ישמעו אותה בין הם מחמירים ובין הם מקילים, אין כאן מקום להתחשב בכבוד הזמרת?.
תשובה: בודאי מן הראוי להתחשב בדעתה של הזמרת. ייתכן גם שמי שאינו מתחשב בה עובר באיסור גזל שכן היא התנתה את שיווק הקלטת בתנאי ברור. וצ"ע. צריך לשאול את הזמרת מה כונתה האם התכוונה שאף גבר לא ישמע את הקלטת, או שכווונתה למנוע מכשול ורק מי שמכיר אותה לא ישמע, אך מי שלא מכירה רשאי לשומעה.
שאלה: גודל מינימלי לחופה: בת זוגתי ואני עומדים להתחתן בקרוב ואנחנו מעוניינים בחופה צנועה ופשוטה. האם יש קריטריונים לחופה כשרה? גודל? סוג בד? סוג עמודים וכדומה.
תשובה: מספיק בד פשוט או טלית שתוחזק על-ידי כמה אנשים, ואין הגבלות על מידות וגדלים, מלבד שיעמדו תחת החופה החתן והכלה.
שאלה: שכחת צום: בצום י"ז בתמוז שהיתי בחו"ל לצורכי עבודה, בסביבה לא יהודית לחלוטין, כאשר קשרי היחיד עם יהודים היה טלפוני.משום מה, כנראה מתוך עיסוק בעבודה, שכחתי שהיה צום ורק מאוחר בלילה נדהמתי לגלות בלוח השנה שהיה צום, התקשרתי לארץ והרב של היישוב אמר שאין טעם להשלים את הצום. וכך עשיתי. מהי ההלכה?
תשובה: הרב שלך צדק, אין אפשרות להשלים צום שלא צמת בו.
שאלה: הוספות באמצע שמונה-עשרה: אם מישהו באמצע התפילה אומר כך, למשל: בחונן הדעת "אתה חונן לאדם דעת ומלמד לאנוש בינה ואתה מלמד לכל יצור חכמה נפלאה ומשכילו במדע ובתורתך הקדושה וחננו מאיתך חכמה בינה ודעת ברוך אתה ה חונן הדעת".האם זה מותר להוסיף כך?
תשובה: אם זו בקשה פרטית כמו שמוזכר בשאלה, מותר להוסיף. אבל אם זו בקשה כללית, יוסיף אותה ב"שומע תפילה".
שאלה: סיר בישול איטי בשבת-המשך: הרב פסק לגבי בישול בסיר איטי בערב שבת, שיש בזה חשש הטמנה. האם קיים חשש הטמנה כאשר הסיר עצמו מגולה מלמעלה ומוטמן רק מהצדדים?
תשובה: מכיוון שהרוב מכוסה זה נחשב כטמון.
שאלה: תהלים ביום כיפור: מותר לקרוא תהילים ביום כיפור?
תשובה: מותר לקרוא תהילים בראש-השנה וביום הכיפורים, ואפילו את פרקי ההלל.
שאלה: צער בעלי חיים: לאחרונה הזדמן לי לראות סרטון באינטרנט על תעשיית הביצים בישראל הסרטון מזעזע ביחס אכזרי, אדיש ואפטי של הפועלים לאפרוחים החיים ולאופן שבו הם מומתים. באופן דומה הזדמן לידי סרטון לא פחות מזעזע על תעשיית הפרוות, בו מראים איך ממיתים את החיות בהטחת ראשן בקרקע, וכיצד מפשיטין את עורן וחותכים את אבריהם בעודן חיות. שאלתי היא: א. באשר לביצים: בהנחה ואכן כך הוא התהליך בתעשיית הביצים, האם מבחינה הלכתית אין להימנע מרכישת ביצים כדי למחות על היחס האכזרי לחיות? אינני צמחוני ואני מכיר בחשיבות ובמשמעות של אכילת בשר, ואומנם אין זה סותר שיש למנוע צער מכל חיה באשר היא. אני משוכנע שיש דרך להמית או להתייחס אחרת לחיות על פי התורה באופן שונה לחלוטין וברחמים. ב. באותה מידה ביחס ללבישת פרוות או כל בגד העשוי מעור לרבות נעליים. אם כך הוא היחס האכזרי לבעלי חיים, האם אין להימנע מלתמוך במעשי אנשים אלו ע"י מניעת רכישת פרוות ועורות?
תשובה: אינני בטוח שכל הביצים וכל הפרוות נעשים בדרך אכזרית כמו שראית. ובכל אופן, אם ראית ואתה יודע מי הן החברות שעוסקות בזה, נראה לי שעדיף יותר לכתוב מכתבי מחאה הן לחברות והן בדרך פרסום בכלי התקשורת שלא ייתכן להתנהג עם חיות חסרות ישע בדרך אכזרית. ואולי יש מקום להימנע מלבישת פרוות שיש בזה מותרות ואפשר להסתדר בלי זה, אך אין צורך להימנע מאכילת ביצים שזה נוגע לבריאות האדם, וכיון שיש בזה ספק אם הביצים המגיעות אליך שייכות לאותה תעשייה אכזרית, אפשר להקל בזה.
שאלה: כשרות: כשאימי היום הוציאה את החלב מהמקרר. נשפכה כמות נכבדת של חלב על המתקן מפלסטיק של הביצים שהיה גם מלא בביצים. רציתי לדעת. מה לעשות עם הביצים?! האם ניתן לבשל אותם בתבשיל בשרי?! ומה עם המתקן מפלסטיק?! האם ניתן להכשירו?!
תשובה: מספיק לשטוף את המתקן ואת הביצים, וניתן להשתמש בהם לכל צורך. הרב חיים כץ
שאלה: חלומות שחלמתי: בשבת בצהריים לפני כחודשיים חלמתי שאני הולכת ורואה למרחוק איש זקן מקבץ נדבות, נגשתי אליו והושטתי את ידי כדי לשים לו את הכסף ביד ואז כשהוא הרים באיטיות את עיניו והישיר אליי מבט, הרגשתי הדף עז ופחד חזק אחז בי והרגשתי שאני נופלת במהירות עצומה. החלום השני ארע באמצע השבוע. הרגשתי שאני מתרוממת מהגוף ובמהירות עצומה מאוד עפה למעלה, ידעתי בחלום שאני עולה לשמיים וכשהגעתי לשמיים חיפשתי מישהו, אני זוכרת ששאלתי איפה אלוהים, אבל לא ראיתי אותו, ועפתי ממקום למקום ראיתי אנשים רגילים כמוני. מה פשר החלומות הללו?
תשובה: ח אמרו ש"אין אדם רואה אלא מהרהורי ליבו". כנראה שחלומות אלו קשורים לנושאים שחשבת עליהם במשך הזמן. אמנם יש משמעות לדברים מסוימים של החלום בפרט כשאדם מזועזע מהחלום והוא משאיר עליו רושם חזק אחרי שהתעורר. בד"כ ידוע מההיגיון ומספרי פסיכולוגים שעסקו בזה כי נפילה חזקה שאדם חולם עליה כאילו אין לו מקום שהוא מגיע אליו, יש בזה משמעות של תחושת חוסר בטחון גדול שקיים אצל האדם בקשר לסביבה הקרובה אליו. לדוגמא, ילד שחושש שהוריו אינם אוהבים אותו או מבוגר שחושש שהחברה שהוא נמצא בה מתעלמת ממנו והוא חש תחושת חוסר אונים. מה שנוגע לחלום השני של הרגשת התעופה וחיפוש האלוקים יש בזה משמעות של שאיפה לדברים גדולים מאוד שמעל חיי החומר כמו גם חיפוש מעמיק של אמונה ויש בזה מעלה טובה שאפשר לשמוח עליה. בסה"כ החלום השני נחשב לחלום טוב.
שאלה: שיעור אכילה ביום כיפור: האם נכון הדבר שבית הלל מותירים לאכול כביצה ובית שמאי כזית?
תשובה: הגמרא במסכת יומא (דף עט) דנה בשיעור איסור אכילה ביום כיפור, שהוא ככותבת הגסה. יש מחלוקת בגמרא הוא שיעור זה. דעה אחת סוברת שהוא יותר משיעור ביצה ודעה נוספת סוברת שהוא פחות מביצה. כשהגמרא רוצה להוכיח ששיעור ככותבת הגסה הוא פחות מכביצה היא מביאה מחלוקת של רבי מאיר ורבי יהודה בנושא ברכת המזון האם שיעורה בכזית או בכביצה. לא מצאתי מחלוקת בית הלל ובית שמאי בנושא.
שאלה: תפילין בבית ותשובה : האם זה שווה להניח תפילין בבית או שצריך להניח בבית הכנסת? אם עשיתי חטא ולא ידעתי שאני חוטא אני מקבל עונש?
תשובה: א. השולחן ערוך (אורח חיים סימן כה סעיף ב) כתב שאדם יניח תפילין בביתו והמקור לדבריו הוא מהזוהר (הבית יוסף על הסעיף הזה מביא את הזוהר). אם כדי להגיע לבית הכנסת על האדם לעבור ברחובות מטונפים וכדומה, שזה בזיון לתפילין, יניח את התפילין בחצר בית הכנסת או בחדר הכניסה. (משנה ברורה סעיף קטן ח) ב. אדם שעושה עבירה ואינו יודע שהוא חטא יש לו דין שוגג ולכן כאשר נודע לו שהוא חטא הוא צריך לכפר על חטאו. בזמן שבית המקדש היה קיים הוא היה מביא קורבן. אדם שעשה מעשה ולא ידע שיש בזה חטא וגם לאחר זמן הוא לא יודע שהיה בזה חטא אינו עושה תשובה משום שהוא לא יודע על חטאו אבל מצד האמת גם הוא צריך לעשות תשובה ולכפר על חטאו. בגמרא מסכת שבת (דף סח עמוד ב) ישנה מחלוקת האם תינוק שנשבה לבין הגויים ולא היה לו שום דרך לדעת שמעשה כזה הוא חטא האם צריך להביא קורבן לכפר על חטאו או שמחר והוא לא יכול היה לדעת הוא פטור מקורבן ואינו צריך כפרה. להלכה פסק הרמב"ם (משנה תורה ספר קורבנות הלכות שגגות פרק ב הלכה ו) שגם תינוק שנשבה צריך להביא כפרה על מעשים שעשה ולא ידע שהם חטא.
שאלה: פסיקה ישירות מהרמב"ם ומהגמרא: 1. אם יש הלכה ברמב"ם שלא מופיעה בשולחן ערוך אך השולחן גם לא חולק על זה - האם ניתן לצרף סברא זו להקל או להחמיר? 2. אם אדם נתקל בבעיה שלא מתוארת בשלחן ערוך ולא ידוע לו על דעה באחרונים או בראשונים בנושא וכעת או נמצא בזמן אמת (למשל בצבא) והוא במציאות של בדיעבד ולא יכול לשאול רב - האם ניתן לפסוק ישירות מהגמרא?
תשובה: 1. אפשר לצרף סברה זו, אבל תמיד יש עדיפות לשאול רב גדול שבקיא בהלכה כדי לדעת לצרף סברות. 2. אם אין ברירה, ואין אפשרות לשאול רב, רק אז שיפסוק מהגמ'. הרב יאיר פרייליך
שאלה: י"ג מידות: מהפסוקים של י"ג מידות, לא הצלחתי לאתר את י"ג המידות של הקב"ה. האם ניתן לספרם עבורי?
תשובה: 1. ה' - מידת רחמים לפני שהאדם חוטא. 2. ה' - מידת רחמים לאחר שהאדם חטא ושב בתשובה. 3. א-ל - מידת רחמים נוספת. 4. רחום - מלשון רחמנות (דומה לעניין רחמים על עני). 5. חנון - לשון חנינה. מתנת חינם (אף לעשירים). 6. ארך אפים - מאריך אפו ואינו ממהר להעניש כדי שהאדם יעשה תשובה. 7. רב חסד - ריבוי של חסד, גם לאדם שאין לו זכויות רבות. 8. אמת 9. נצר חסד לאלפים - שומר את מעשיו הטובים של האדם לדורות רבים. 10. נשא עון - מקבל את החוזרים בתשובה גם אם חטאו בזדון. 11. ופשע - מקבל את החוזרים בתשובה גם אם חטאו כדי להכעיס. 12. חטאה - מקבל את החוזרים בתשובה גם אם חטאו בשוגג. 13. ונקה - הקב"ה מנקה לשבים בתשובה. (ההסבר הזה הוא בעיקר על פי פירושם של רש"י וחיזקוני בספר שמות פרק לד פסוקים ו-ז. לשיטות נוספות אפשר לעיין בגמרא מסכת ראש השנה דף יז עמוד ב ובפירוש הרב שטיינזלץ המביא טבלה המסכמת שיטות נוספות)
שאלה: הינומה: הרב ענה לשאלה למה שמים הינומה בחופה שכלה לא נכנסת לחופה בלי הינומה, אך יש הסוברים כי הינומה היא בעצם החופה, יש 3 שיטות מהי חופה, הינומה, כלונסאות, או הכנסה לרשותו, ולכן אנו עושים גם חדר יחוד, גם כלונסאות, וגם הינומה?
תשובה: אכן צדקת אנו עושים את כל שלושת הדברים כדי לצאת ידי חובת כל הדעות. אגב, פריסת הינומא היא במקום פריסת טלית הנהוגה אצל הספרדים ומקורה בפסוק ברות ופרשת כנפך על אמתך.
שאלה: הקב"ה והאבן - המשך: לגבי התשובה שפירסמתם בנושא "האם ה יכול לברוא אבן שהוא לא יכול להרים". לענ"ד התשובה שהצגתם קצת מתחמקת. בבסיס השאלה עומדת שאלה יותר בסיסית : האם הקב"ה יכול להגביל את עצמו? התשובה צריכה להיות "כן, ה יכול לברוא אבן שהוא לא יוכל להרים אם הוא ירצה". הרב הס מביא כדוגמה את התחייבותו של האל לנח ולאנושות לא להביא מבול שנית. תשובה זו מראה ש "חוסר היכולת" תלוי גם הוא בה וברצונו כך שאינו מוגבל.
תשובה: השאלה לא הייתה כיצד לנתח את העניין באופן אמוני אלא מהי ההטעיה שבבסיס השאלה, מהו הלהטוט הלשוני שבעזרתו האפיקורסים "יצרו" שאלה שאינה קיימת באמת. לזה עניתי. מכל מקום - אני חושב שמה שעניתי הוא מה שעומד באמת בבסיס השאלה. מי ששואל כזאת שאלה (או מי ששאלה כזאת מעניינת אותו) לא מוטרד מכך שהקב"ה יכול להגביל את עצמו אלא מכך שהוא רואה בחיים סתירות אמוניות שלא ניתן ליישבן. צדיק ורע לו, שאלת הידיעה מול הבחירה ועצם המציאות של רע בעולם הן השאלות שגורמות לאדם לתהות מיהו ומהו הבורא ומתוך כך נולדת שאלה שמחייבת אותנו להתמודד מול הסתירות הפנימיות שנמצאות לכאורה ברשת האמונה. הכופר עומד מול השמיים וצועק: "אם יש הפכים בעולם אז לא הכל אחד ואין אלוהים, ואם אין הפכים בבקשה להראות לי את זה בצורה המחודדת ביותר האפשרית. ככה נולדה השאלה (החצופה) הזאת, וזו גם התשובה האמיתית לה: ההפכים הנראים לנו הם הטעיה. בהתבוננות מצומצמת באמת ניתן לראות שיש כוחות שמתנגשים זה בזה (כמו כח המשיכה מול היכולת להרים דברים כבדים, כמו הידיעה והבחירה וכו' וכו'.), אבל בהתבוננות עמוקה יותר הכוחות כולם באים ממקור אחד ולכן לנסות לעמות את הידיעה מול הבחירה או את הטוב והרע, גם אם בעיניים שלנו אלו כוחות מתנגשים זה ממש כמו לעמת את הקב"ה מול כח המשיכה או כמו עימות של אדם בתחרות מול עצמו. אני מכיר את תשובתו של הרב הס והיא באמת יפה, אולם לדעתי התשובה האמיתית לשאלה שנשאלה היא לא ציון העובדה שהקב"ה יכול להגביל את עצמו (מה שהוא בוודאי נכון) ולכן הוא "לא יכול" להחריב את העולם וגם "לא יכול" להרים אבנים מסויימות, אלא שכל הנושא הוא להטוט לשוני. לא ניתן, בכלים של טבע, לשאול שאלות על מה שהוא מעבר לטבע. יש דרכים לשאול על הנהגת הבורא, אולם השאלה ממנה התחלנו את הדיון כמו גם קושיות דומות שהזכרנו (דוגמת הידיעה והבחירה שגם הרמב"ם מסרב לענות עליה מסיבה זו ממש) לא תורמות לדיון האמוני ולא כלום. ר' אלעד גרוס.
שאלה: אירגון מסיבות- שותפות סיוע לדבר עבירה?: לפני כשבועיים התחלתי לעבוד בתור מזכירת מועצת הסטודנטים במכללה האקדמית להנדסה ברמת בית הכרם בירושלים. במסגרת תפקידי אני מארגנת לסטודנטים הלומדים במכללה מסיבות הכוללות ריקודים מעורבים ושתיית אלכוהול (99 מהסטודנטים במכללה חילונים). ביודעי שבמסיבות כאילו לא יישמרו כללי הצניעות כלל, האם מותר לי לסייע באירגונם? האם איני שותפה ומסייעת לדבר עבירה? ברצוני להדגיש כי איני עובדת לצורך פרנסתי. העבודה משמשת לי תעסוקה בלבד.
תשובה: פשוט הוא שאם אין הדבר נוגע בפרנסתך ואין באפשרותך להמנע מזה, תעזבי את תפקידך.
שאלה: מהו מרון?: בתפילת ראש השנה - במוסף יש את הקטע של "ונתנה תוקף.", שאלתי היא היכן מוזכר מופיע בגמרא הדיון על המשפט -"וכל באי עולם יעברון לפניך כבני מרון " מהו מרון?
תשובה: הגמרא בראש השנה (יח.) מביאה שלוש דעות מהו מרון, לדעה הראשונה המשמעות היא כבשים שמוציאין אותם בפתח קטן כדי לעשרן, ר"ש בן לקיש שסובר שמרון הוא מעלה שאין שניים יכלים ללכת בו ועולים אחד אחד, ולפי ר' יהודה הכוונה לחילות של בית דוד שמונים אותם כשיוצאים למלחמה. ומשמעות שלושת הפירושים הוא ההתבוננות של הקב"ה על כל אחד ואחד בנפרד תוך סקירת כל מעשיו במשך השנה שנעשית בראש השנה. ר' ידידיה הכהן
שאלה: הקראת כתובה ע"י אישה?: האם מותר לאישה תלמידה חכמה לקרוא את הכתובה מתחת לחופה?
תשובה: השאלה אינה הלכתית פורמלית אלא של מדיניות כללית. המקובל בישראל שבארועים ציבוריים נשים שומרות על צניעותן ואינן מתבלטות ללא צורך. גם מעמד החופה בכלל זה. הברכה היא "מקדש עמו ישראל ע"י חופה וקדושין" פריצת גדר כזאת עלולה לפגוע בקדושת עם ישראל. זהו מדרון חלקלק שעלול להגיע גם לסדרי ביהכנ"ס. וכבר שמענו על פרצות בנושא זה שהן כפסע לקראת רפורמה חלילה. אם אותה אישה היא אכן תלמידה חכמה עליה ללכת בעקבות נשים חכמות באמת שידעו את מקומן והן זכו להערכה ציבורית רחבה דווקא בגלל צניעותן וכשרונן לשמור על הגבולות המתאימים.
שאלה: הליכה יד ביד: האם לזוג נשוי מותר ללכת יד ביד (כאשר הזוג מותר, כמובן)? אם אין בעיה הלכתית, האם יש בעיה של מראית עין או התנהגות לא צנועה?
תשובה: כתוב בהלכה שאין זה ראוי שבני זוג יראו סימני חיבה בפרהסיה.
שאלה: נסיעת אחות בשבת: אנחנו זוג שגר במודיעין ואישתי עובדת כאחות בשערי צדק. המצב הוא שאין בשבת הסעות ממודיעין לירושלים אבל מהטלמונים יש ואולם אין אפשרות לעצור בדרך. א.האם מותר לנסוע בשבת לבית החולים מבחינת מרחק? ב.האם מותר לנסוע לשם ברכב פרטי? ג. האם מותר לחזור? (משמרת של אחות היא 8 שעות) אם המשמרת החלה בשבת, ומה קורה אם המשמרת החלה לפני השבת?
תשובה: מותר לאחות העוסקת בטיפול בחולים לנסוע לבית-החולים בשבת למשמרת שלה, והיא אינה צריכה לעבור לגור ליד בית-החולים ביום שישי. ומותר לה לנסוע בעצמה לבית-החולים ברכבה הפרטי. ולענין חזרה מותר על-ידי אינו יהודי שיסיע אותה. וגם אם בית-החולים רחוק ממקום מגורה, ויש חשש שתעבור על איסור תחומין, גם אז מותר לה לנסוע ולחזור כדלעיל, משום שלרוב הראשונים (רשב"א וריטב"א) זהו איסור דרבנן. וגם לשיטת הרמב"ם הסובר שזהו איסור דאורייתא, כבר כתב בנו ר' אברהם שכוונת אביו זה דוקא אם יוצאים מהתחום בדרך הנחשבת לרשות הרבים מדאורייתא, ודבר זה כמעט אינו מצוי, פרט אולי לכבישי גוש דן הגדולים וכדומה.
שאלה: אונאה במכר: אני יודע שאיסור אונאה במכר זה לקחת יותר משתות ( שישית) מהמכר. 1. למה אני לא יכול לומר שמה שאני מוכר זה כמו "נכסי דבי בר מריון" שמכרו את נכסיהם בדמים יקרים, לכן מי שרוצה לקנות שיקנה ומי שלא לא ואני לא אעבור על אונאה? 2. הרי יש היצע וביקוש בשוק אז האם אני עובר באונאה אם הביקוש עולה ואני מוכר את החפץ יותר יקר? 3. אם אני אומר לפני המכירה שהדבר נמכר לא בשוויו האמיתי האם בכך אני עובר על אונאה? 4.האם אונאה זה בכל הדברים שנמכרים כי הרי יש דברים שבחנויות אני יודע שמוכרים עם 200 300 אחוז רווח כמו טבעות ומכשירי חשמל שונים, האם מותר לי גם למכור במחיר הזה שהרי זה כבר נעשה המחיר הרשמי של זה? אם הרב יוכל להרחיב בזה כי נסינו לדון בזה אבל רבו הספקות והרב יציל הרבה אנשים מאיסור זה ככל שיובהר יותר.
תשובה: מדבריך ניכר כי אתה בן תורה, ולכן נקצר בדברינו ונפנה אותך לדברים המפורשים בהלכה. - ראשית חשוב לדעת כי ישנה מחלוקת בראשונים אם איסור אונאה מתחיל בשתות או שמא ישנו איסור אונאה משוה פרוטה ומעלה. עיין מנחת חינוך בלאו דאונאה, ובערוך השלחן חו"מ רכז סעיפים ב, ו. - אדם שאינו סוחר בחפצים שקנה כדי למכור אלא מוכר מחפציו הפרטיים, נקרא 'בעל הבית', ואין לו דין הונאה (שו"ע רכז, כג) ההנחה היא כי ברור לכל שבעל הבית מוכר חפציו רק משום שמצא הזדמנות להרוויח או משום שהוא דחוק למעות. - ניתן להודיע מראש או להתנות כי המכירה נעשית על אף שאין זה המחיר האמיתי. עיין היטב שו"ע רכז, כא מהו נוסח התנאי שאין בו בעיה של מתנה על מה שכתוב בתורה. - יש לדעת כי מחיר של מוצר אינו מדוייק וכל חנות מוכרת במחיר אחר. בחישוב ערך המוצר נכנסים גורמים שונים, החל מעלות הקנייה של המוכר, דרך הובלתו, אחסנתו, וכן תנאי השירות בשעת המכירה עצמה. ועוד, יש חנויות שידוע שהם יקרות יותר מחנויות אחרות ואף על פי כן אנשים קונים שם מסיבות שונות. הואיל וכך מחיר מוצר יכול לנוע בין החנות הזולה ביותר לחנות היקרה ביותר, ואף המוכר במחיר הגבוה אין בו אונאה (ערוך השלחן רכז, ז עיי"ש). ועיין באריכות בערוך השלחן חו"מ סימן רכז, ותן לחכם ויחכם עוד. הרב אורי הולצמן.
שאלה: ברכת "שעשני כרצונו": בספרך תפילת נשים בעמוד 66,67 אתה מתייחס אל הברכה "שעשני כרצונו". לא ברור לי מדוע נשים מברכות ברכה זו ללא שם ומלכות? ומהי הברכה לבטלה שעשויה להיות זו עם שם מלכות?
תשובה: כפי שמבואר שם, ברכה זו לא נזכרה בתלמוד, ולכן יש חוששים לאומרה. וכיוצא בזה נחלקו לגבי עוד ברכות שנזכרו במסכת סופרים אבל לא נזכרו בתלמוד. כמו למשל ברכת "הנותן ליעף כח", שכתב בשולחן ערוך חלק אורח חיים מו, ו, שאין לברך אותה. אמנם כיוון שהאר"י אמר שצריך לאומרה כיום גם הספרדים נוהגים לאומרה.
שאלה: ציצית לתוניסאים: שמעתי שהרבה מגדולי תוניס לא נהגו ללבוש ציצית, וכך זה גם אבות אבותי. ברצוני לדעת האם אני צריך ללבוש ציצית? (אני עכשיו לובש, האם אני צריך להמשיך?)
תשובה: כנראה שלא נהגו ללבוש ציצית בתוניס מפני שגרו בין הגוים, וזו היתה סכנה להבליט את הציצית, או שאולי גזרו פעם גזירה על היהודים שלא ללכת עם ציצית. על-כל-פנים, כיום חובה ללכת עם ציצית מפני שכך פסק השולחן-ערוך הלכה למעשה, ואין חשש כלל מפני גוים או מפני דברים אחרים.
שאלה: הוספת מים למיחם חשמלי בחג: האם מותר להוסיף מים למיחם חשמלי בחג?
תשובה: מותר. הרב חיים כץ
שאלה: סוכה מתחת פרגולה: בני עבר לדירה חדשה במודיעין ויש לו פרגולה, ממתכת אלמניום, לא מחלידה. במקום שהוא יכול להכין סוכה. גג הפרגולה מרושת. ותצלומה נמצא במקום הנלווה. (ראה נצרף.) השאלה היא, האם הוא יכול לשים סכך רגיל על גג הפרגולה. או שיש לעשות הגבהה. יש בעיה בפירוק הגג???
תשובה: עדיף לפרק את הפרגולה ולפחות לפרק באופן כזה שיהיה מרחק בין פס לפס יותר משלושה טפחים. אך אם הדבר לא אפשרי יש לשים את הסכך על מעמידים הכשרים לסכך על הפרגולה באופן שהסכך הכשר יהיה בין הפסים של הפרגולה. ואז יתבטל דין לבוד של הפרגולה והסכך יהיה כשר. עיין משנה ברורה תרכ"ו ס"ק י"ז.
שאלה: מצע מנותק לעניין ערלה: רכשתי ממשתלה שתילים בני 4 שנים, אשר לפי דברי בעל המקום גודלו על פי הנחיות מורה הוראה. השתילים גדלים בעציץ נקוב על מצע שהוא מעין יוטה שחורה, העשויה פלסטיק שתי וערב. לדברי בעל המשתלה מצע זה אינו מנותק כיון שהוא אינו אטום לחלוטין. בנוסף הוא הזכיר מושג הנקרא "חורי רבנות" (מעולם לא שמעתי מושג זה) שנועד להגביר את היניקה. האם ניתן לסמוך על מצע זה ולהסתמך על ספירת השנים שעברו? כמו"כ האם אין חשש שבמעבר מעציץ קטן לגדול יותר, דבר שקרה מן הסתם בעברו של השתיל, התפורר רגב האדמה, ויש למנות מחדש?
תשובה: לך וברכת ד' המצע שמדובר עליו הוא כנראה פלריג שבו כידוע עוברים שורשים מצד לצד ולכן אין בו גדר של מצע מנתק. ועל כן הרי זה כגדל בקרקע, ואפשר לסמוך לספור שנות ערלה. אלא שצריך לבדוק שאמנם כך היה במשך כל הגידול במשתלה, שלא בשלב מסוים היה העץ במצע מנותק. לגבי פרור השתיל דבר זה אינו מצוי במשתלות שיודעות לטפל בעציצים. בברכת התורה והארץ הרב יהודה הלוי עמיחי מכון התורה והארץ
שאלה: החלפת בית מזוזה: ברצוני להחליף בית מזוזה לאחר יפה יותר. אין צורך לבדוק את המזוזה (נבדקה לפני כשנה). האם מותר להסיר המזוזה על מנת להחליף את בית המזוזה? אם כן האם צריך לברך?
תשובה: מותר להסיר ואין צריך לברך. הרב חיים כץ
שאלה: טיסה במוצ"ש: האם מותר לטוס במוצ"ש, כשיש חשש שחלק מההכנות לטיסה נעשו בשבת? האם יש הבדל כשהטיסה יוצאת מחו"ל, שם מן הסתם רוב ההכנות נעשות ע"י גויים?
תשובה: יש הבדל בין הארץ לחו"ל. ויש להימנע מטיסה במוצ"ש אם המטוס הוכן לטיסה ע"י ישראלים בשבת
שאלה: כיפה בזמן אכילה: האם נכון שניתן לאכול כאשר לא חובשים כיפה על הראש? וזאת כמובן שכאשר מברכים שמים כיפה?
תשובה: יש בכיסוי הראש שני איסורים: א. הזכרת שם שמים ואמירת דבר שבקדושה בראש מגולה. ב. הילוך בגילוי ראש. בגילוי ראש יש שני איסורים, באכילה יש רק איסור אחד (הילוך הוא לאו דווקא)
שאלה: תרומות ומעשרות בקנייה מגוי: בעונה זו של השנה ישנם תאנים בשווקים, מה הדין לגבי תרומות ומעשרות אם קונים אותם מגוי?
תשובה: אין בעיה של תרומות ומעשרות, אבל צריך לבדוק את התאנים מחשש לתולעים.
שאלה: הזזת פלאפון מפריע בשבת: בשבת לפנות בוקר החל לצלצל השעון המעורר של הפלאפון שנשאר בסלון. באותה שבת היו לנו אורחים שישנו חלקם בסלון. מתוך שיקול דעת של לפני השעה 5, לקחתי את הפלאפון והכנסתי אותו לארון. די ברור לי שהפלאפון שלי לא יקר ואני לא קובע לו מקום, לא מייחד אותו לשימושו בלבד, לא הייתי נמנע מלתיתו לילד לשחק וכו כך שמבחינתי לא מדובר על מוקצה מחמת חסרון כיס אלא על כלי שמלאכתו לאיסור. אך לאחר חשיבה לא היה נראה לי שאפשר להגדיר את סילוקו כצורך מקומו או גופו (אם כי בוודאי לא מדובר על חמה לצל ושמירתו של המכשיר). איך נחשב סילוק המכשיר?
תשובה: מותר להזיז כלי שמלאכתו לאיסור, לצורך גופו של החפץ או לצורך מקומו. וכתבו הרשב"א והמאירי, שהיתר זה הוא דוקא אם צריך את גוף החפץ, כגון: מספרים לחתוך בהם שקית חלב, או את מקום החפץ, כגון: פטיש הנמצא על הכסא והוא רוצה לשבת על הכסא. אבל אם החפץ שמלאכתו לאיסור מפריע לו בנוכחותו, אין זו סיבה מספיקה בשביל להתיר את הזזת החפץ ולהגדיר זאת כצורך מקומו. למרות זאת, מותר להזיז את החפץ ברגלו. דעת הרב אריאל בהגדרת פלאפון.
שאלה: כל מי שנמצא בחו"ל חייב ביו"ט שני?: אני שוהה כרגע בלונדון קרוב לשלושה חודשים, ואני הולכת להיות כאן בזמן החגים הקרבים. רציתי לדעת האם אני צריכה לחגוג שני ימים בסוכות? אני לא גרה באזור יהודי צפוף, אך אני עובדת בבית אבות יהודי שנמצא בשכונה מאד יהודית. האם אני יכולה לעבוד ביום השני של החג (חג שני של גלויות) יהודיות שגרות בסמוך לעבודה - שלא צריכות ליסוע- עובדות גם בשבת מכיוון שהעבודה לא כוללת חילול שבת והיא הכרחית לזקנים, אך מיכוון שאני חיבת ליסוע האם מותר לי לעבוד בחג שני? האם יש עניין של מראית עין למרות שהיחידים שיודעים שאני יהודיה גם יודעים שאני ישראלית ולא חייבת בחג? אני מעדיפה לעבוד דווקא מיכוון שאני יהודיה וגם למקום עדיף שבייחוד בחג יהודיה תעבוד ולא גויה.
תשובה: חשוב לדעת מה היתה מטרת הנסיעה, האם טיול או שהות במקום, אך בכל מקרה אסור לעשות שום מלאכה שיש בה חילול של החג כגון נסיעה, כל ההבדל בין בן המקום לבין בן ארץ ישראל הוא האם צריך לעשות את מצוות העשה, אך חילול של החג במקום שיש בו יהודים אסור בכל מקרה, כל ההיתרים הם אם נמצא בעיר שאין בה יהודים שאז ניתן אף לעשות מלאכה בחג. הרב חיים כץ
שאלה: תפילה במנין לפני הנץ : מה עדיף- להתפלל שחרית לפני זמנה במנין (עמידה לפני הנץ) או ביחידות אחרי הנץ? הנני ספרדי ובד"כ פוסק לפי הגר"ע יוסף.
תשובה: תפילה בציבור עדיפה.
שאלה: נישואי תערובת בהקשר הממזרות: אני יהודייה וחברי דרוזי. אנו אוהבים מאוד וקשורים זה לזה. במידה ונביא ילדים לעולם ידוע לנו ללא צל של ספק שהילד לא ייחשב כפול דת אלא אך ורק יהודי. זאת לפי היהדות והן לפי הדת הדרוזית. שאלתנו היא האם הילד יחשב ממזר?
תשובה: על פי הנסיון קשר בין יהודיה ובין דרוזי לא מחזיק מעמד זמן רב ולבסוף בדרך כלל נפרדים.אפילו אם בהתחלה היתה אהבה גדולה.ועל פי רוב הפרדה באה אחרי תקופה של מריבות וסבל. והילדים מאד סובלים כי יש להם בעיה של זהות. לא רק מצד ההלכה אלא אף מצד הנפש שהיא חצויה והבנים סובלים ולמה לעשות להם את הסבל הזה.
שאלה: הנחת תפילין לנשים: אישתי שמעה על נשים מסוימות בתלמוד שהניחו תפילין, היא מאוד רוצה להניח תפילין, לטענתה על מנת לספוג את הרוחניות והקשר עם בורא עולם. האם לתת לה להניח תפילין?
תשובה: אמנם מבחינת ההלכה אין איסור שאשה תניח תפילין אם היא תשמור על כל דיני הנקיות הדרושים. אך בכל דור צריך לנהוג על פי הדרכת גדולי הדור וכיון וכיון שבדור שלנו זה לא מקובל אין לעשות זאת. יש הרבה דרכים להתעלות ולא צריך ללכת בדרכים לא מקובלות. התפילה היא מהדברים העומדים ברומו של עולם. והליכה בדרכי ד' כלומר להדבק במידותיו מה הוא רחום אף אתה רחום וכדומה אלו הדברים המומלצים להתעלות רוחנית.
שאלה: ויתור על ירושה, בי"ד, או רשם לענייני ירושה?: אנו היורשים, רוצים לחתום ויתור על הירושה לטובת האם תיבדל לחיים. פעולה זו עושים או בבי"ד רבני, או אצל הרשם לענייני ירושה. האם גם דבר כזה חובה לעשות בבי"ד, או שזה לא נחשב דין, כי זה רק ויתור על ירושה, ולכן ניתן לעשות אצל הרשם?
תשובה: דיני נחלות וירושות הרי הם דיני ממונות ממש, ואף בתורה לומדים מהם דינים לשאר דיני ממונות. על כן חובה ללכת לבית דין שיוציא צו ירושה ע"פ כללי התורה ואין ללכת לרשם לעניני ירושה שהרי הוא נציג תחליף של בתי המשפט לעיסוק בעניני ירושות. וכבר כתב הרמב"ם (הלכות סנהדרין פרק כ"ו הלכה ז') כל הדן בדיני גויים. הרי זה רשע וכאילו חירף והרים יד בתורת משה רבינו. הרב יהודה אודסר.
שאלה: קניה מהוצאה לפועל: האם מותר לקנות במכירה פומבית של רשות הדואר דברי דואר שלא נדרשו, מה לגבי חנויות הוצאה לפועל, ולגבי מכירות חפצים מעוקלים של אנשים שלא שילמו אגרה?
תשובה: לגבי דברים אלו אנו אומרים "דינא דמלכותא-דינא". כלומר: המלכות קבעה שלמען שמירה על הסדר מפקיעים את ממונו של האדם, וזהו דבר שאינו נוגד דין תורה, לכן זה תופס וממונו אכן הופקע, וכל אחד כעת יכול לקנות חפצים אלו.
שאלה: לק (צבע ציפורניים) לבנות: האם מותר לשים לק (צבע לציפורניים) על הרגליים שהולכים בהם בסנדלים פתוחות (כמו סנדלי שורש או טבע נאות) לבנות? האם זה צנוע?
תשובה: משאלתך ניכר שאת רגישה לצניעות וכך יאה לבנות ישראל ואכן ראוי להימנע מכך.
שאלה: התרבות העולם: רוצה אני לדעת האם נבראו עוד אנשים חוץ מאדם וחווה (באותה תקופה),כי זה לא ברור איך בדיוק הם התרבו, כי לא יתכן שהיה גילוי עריות?
תשובה: הקב"ה ברא את אדם הראשון מהאדמה וממנו יצר את אשתו חוה ולהם נולדו קין והבל. המדרש (מדרש רבה פרשה כב ב על פסוק א בפרק ד) אומר שעם קין נולדה תאומה ועם הבל נולדו שתי תאומות. והגמרא במסכת סנהדרין (דף נח עמוד ב) אומרת שחסד עשה הקב"ה עם קין בכך שלא העניש את חוה על חטאה במוות כי אז אדם הראשון היה נושא את בתו ולקין לא היה עם מי להתחתן. כל זה קרה ביום השישי לבריאה. איסור עריות נובע מכך שתפקיד האדם לפתח ולשכלל את הבריאה ואם הוא נושא את אחותו הכל נשאר במשפחה ואין כאן התפתחות. אולם כלל זה אינו נוגע לששת ימי הבריאה. כל מה שנברא בששת ימי הבריאה היה לשם ההתפתחות והקב"ה לא אסר על קין ואחותו להתחתן כי כך קבע הקב"ה שיתפתח העולם בימי הבריאה. (הסבר זה הוא על פי מגילת סתרים של הרמב"ן שמופיעה בחומש תורת חיים ספר ויקרא פרק יח הערה 68 על דברי הרמב"ן)
שאלה: קריאת תהילים: 1. רציתי לדעת מה מקור האיסור בקריאת תהילים משקיעת החמה עד חצות? 2. האם מותר לקרוא תהילים משקיעת החמה עד חצות בשבתות ובראש השנה ובכיפור?
תשובה: א- מקור הדברים ממה שנזכר כי אין ללמוד מקרא, שכולל תנ"ך, בחצי הלילה הראשון, וכיון שתהילים הם בתוך המקרא לכן דבר זה חל על התהילים. אעפ"כ יש לדעת כי אין זה איסור אלא המלצה, ראיה לכך שבתפילות הערב אנו אומרים פרקי תהילים, אמנם הדברים נאמרים בתור תפילה, אך תהילים בד"כ נאמר לא רק לצורך לימוד התהילים אלא לכוון בהם גם עזרה משמיים. כמו כן, המלצה המובאת בדברי ח (תרגום יונתן ש"ש) היא להעדיף לימוד תושב"ע בלילה על פני תורה שבכתב, אבל ברור שאדם שאינו לומד תושב"ע, עדיף שיקרא תהילים או יעסוק במקרא ולא בדברים בטלים, והמצווה של לימוד וקריאת דברי קודש תגן מכל חשש סכנה. ב- דברים אלו שייכים דווקא לימות החול,לכן בלילי שבת וחגים אין שום מעצור בקריאת תהילים או תורה שבכתב.